I Overlade holder de urtefestival med alt fra healing til bæredygtig mad.

Hele weekenden holder Alstrup Beboerforening og foreningen Den Grønne Omstilling urtefestival, hvor interesserede kan komme og høre mere om helbredende urter, bæredygtig mad og alternative behandlingsformer. På en mark lidt uden for byen er der opstillet boder og telte, og henover weekenden kører der workshops og underholdning, hvor alle er velkomne til at deltage. - Foreningen Den Grønne Omstilling har til formål at vække interessen for naturens herligheder, forklarer formand Camilla Amira Nielsen til TV2 Nord, mens kameraholdet forsøger at filme en svedehytteworkshop. Et arbejde, der besværliggøres lidt af, at kameraets tilstedeværelse tilsyneladende ødelægger energierne hos workshoppens underviser. Udover svedehytteworkshop kan besøgende deltage i arrangementer som foredrag om moderne urtemedicin, cirkeldans og introduktion til shamantromme. Overskuddet går til Fjørgyns have i Helberskov, hvor man kan afhente gratis stiklinger og frø.